РЕПУБЛИКА СРБИЈА

**АУТОНОМНА ПОКРАЈИНА ВОЈВОДИНА**

**ПОКРАЈИНСКИ СЕКРЕТАРИЈАТ**

**ЗА ОБРАЗОВАЊЕ, ПРОПИСЕ, УПРАВУ И НАЦИОНАЛНЕ МАЊИНЕ − НАЦИОНАЛНЕ ЗАЈЕДНИЦЕ**

**ИНФОРМАЦИЈА**

**О СРЕДЊЕМ ОБРАЗОВАЊУ И ВАСПИТАЊУ УЧЕНИКА,**

**С ПОСЕБНИМ ОСВРТОМ НА ШКОЛОВАЊЕ**

**НА ЈЕЗИЦИМА НАЦИОНАЛНИХ МАЊИНА − НАЦИОНАЛНИХ ЗАЈЕДНИЦА**

**У АУТОНОМНОЈ ПОКРАЈИНИ ВОЈВОДИНИ**

**У ШКОЛСКОЈ 2015/16. ГОДИНИ**

#### Нови Сад, мај 2016. године

***I УВОД***

1. Циљ ове информације јесте да прикаже стање и могућности образовања и васпитања ученика средњих школа на територији Аутономне покрајине Војводине (у даљем тексту: АП Војводина), с посебним освртом на образовање ученика припадника националних мањина – националних заједница на матерњем језику, у школској 2015/16. години.

Информација је израђена на основу података прикупљених од средњих школа са седиштем на територији АП Војводине током школске 2015/16. године.

2. Законом о основама система образовања и васпитања („Службени гласник РС”, број: 72/2009, 52/2011 и 55/2013), одредбом члана 27. став 1. тачка 3. утврђено је да делатност средњег образовања и васпитања обављају: гимназија (општа и специјализована), стручна школа, мешовита школа (гимназија и стручна или уметничка), уметничка школа, средња школа за образовање одраслих и средња школа за ученике са сметњама у развоју.

**У школској 2015/16. години**, на територији АП Војводине, у **четрдесет локалних самоуправа** (од укупно четрдесет пет)**, то јест у тридесет четири општине и шест градова,** постоји **сто тридесет једна средња школа**: **двадесет пет гимназија** (двадесет једна општа и четири специјализоване – две за обдарене ученике у математичкој гимназији на српском и мађарском језику и две за обдарене ученике у филолошкој гимназији на српском и мађарском језику), **седамдесет пет стручних школа**, **једанаест мешовитих школа**, **десет уметничких школа** и **десет средњих школа за ученике са сметњама у развоју**. Стручне и мешовите школе обављају делатност средњег образовања и васпитања у трајању од три године, односно четири године. Средње школе за ученике са сметњама у развоју обављају делатност средњег образовања и васпитања у трајању од једне, две и три године у оквиру следећих подручја рада: машинство и обрада метала (помоћни бравар, бравар, аутолимар), остало – делатност личних услуга (мушки и женски фризер), хемија, неметали и графичарство (књиговезац, ситоштампар), текстилство и кожарство (шивач текстила конфекцијски манипулант), пољопривреда, производња и прерада хране (цвећар-вртлар, пекар), трговина, угоститељство и туризам (припремач намирница) и геодезија и грађевинарство (молер).

3. Средњим образовањем у АП Војводини обухваћено је **63.576 ученика** уписаних у **2.703 одељењa** гимназија, стручних, мешовитих и уметничких школа. ***Просечан број ученика у одељењу јесте око двадесет четири ученика*.** У поређењу с прошлом школском годином, број ученика у средњим школама **мањи** је **за 2.081 ученика** или за **3,17%**, а **број одељења** **мањи** је за **90,** то јест за **3,22%** (просечан број ученика у одељењу је остао исти).

Посматрано према врсти средње школе, бројност ученика је следећа: **у** **гимназијама се школује 13.704 ученикa, у стручним школама 45.361 ученик, у мешовитим школама 3.315 ученика и у уметничким школама 1.196 ученика**. **У десет средњих школа за ученике са сметњама у развоју образује се 732 ученика (68 ученика мање него претходне школске године)**.

**Број ученика у средњим школама**

У поређењу с прошлом школском годином, број ученика у **гимназијама** **мањи** је за **167** или за **1,2%**, у **стручним школама мањи је** за **1.755** или за **3,72%,** ау **мешовитим школама мањи је за 130,** то јест за **3,77%.** У **уметничким школама** број ученика **мањи** је за **29** или за **2,37%**.

Позивајући се на Закон о заштити података о личности, нисмо могли да прикупимо податке о националном саставу ученика и обухвату ученика појединих националности наставом на српском, мађарском, словачком, румунском, русинском и хрватском наставном језику.

Без података о националном саставу ученика не може се сагледати степен остваривања права националних мањина – националних заједница на образовање на матерњем језику, право на учење матерњег језика са елементима националне културе, као ни потреба за планирањем средњег образовања на језицима националних мањина – националних заједница.

4. Према одредби члана 9. став 1. и став 2. Закона о основама система образовања и васпитања („Службени гласник РС”, број: 72/09, 52/11, 55/13, 35/2015-аутентично тумачење и 68/2015), образовно-васпитни рад у средњој школи остварује се на **српском** језику. **За припаднике националних мањина** образовно-васпитни рад остварује се **на** **матерњем** **језику, а** изузетно може да се остварује **и двојезички или само на српском језику,** у складу с посебним законом. Oдредбом члана 5. Законa о средњем образовању и васпитању („Службени гласник РС”, број: 55/2013), прописано је да се наставни план и програм остварују и **на језику и писму националне мањине**, односно двојезички, **ако се приликом уписа у први разред за то определи најмање петнаест ученика.**

Средња школа на територији АП Војводине може да реализује наставу и остварује школски програм на језицима **националних мањина – националних заједница и** за мање од петнаест ученика уз сагласност Покрајинског секретаријата за образовање, прописе, управу и националне мањине − националне заједнице.

Кад се ученик – припадник **мањинске националне заједнице –** школује на српском језику, **има право да учи матерњи језик са елементима националне културе** као изборни предмет.

5. У средњим школама на територији АП Војводине, образовно-васпитни рад (у даљем тексту: настава) остварује се на **шест наставних језика**: **српском**, **мађарском**, **словачком**, **румунском,** **русинском и хрватском језику**. Настава на ромском језику није организована у средњим школама са седиштем на територији АП Војводине.

**Настава на језицима националних мањина – националних заједница** организована је у **четрдесет три средње школе,** са седиштем **у седамнаест локалних самоуправа**:

* у **дванаест гимназија** (у девет на мађарском језику, у две на словачком језику, у једној на румунском језику, а у једној од гимназија и на хрватском језику);
* у **двадесет седам стручних школа** (у једној на румунском језику и у двадесет шест на мађарском језику, од којих у једној школи, поред мађарског језика, настава се одвија и на словачком, односно хрватском наставном језику);
* у **две мешовите школе** (у једној на мађарском језику и у једној у којој ученици на русинском језику стичу гимназијско образовање);
* у **две уметничке школе на мађарском језику.**

Постоји **340 одељења** у којима се одржава настава на језицима националних мањина − националних заједница, коју похађа **6.611 ученика,** то јест **10,4%** од укупног броја ученика средњих школа.

**Број ученика** који похађају наставу на једном од језика националних мањина – националних заједница **мањи** је за **381** него школске 2014/15. године, а **број** **одељења** мањи је за седам, **док** је **проценат ученика** који се образују на језицима националних мањина – националних заједница, у поређењу са укупним бројем ученика средњих школа, **остао исти**.

***II НАСТАВА НА СРПСКОМ ЈЕЗИКУ***

**У школској 2015/16. години**, **настава на српском језику** у АП Војводини (табела 1. у прилозима) организована је у **сто деветнаест** средњих школа у **четрдесет локалних самоуправа** за **56.965 ученика,** распоређених у **2.363 одељења. *Просечан број ученика у одељењу јесте око двадесет четири*.**

**Број** **ученика** који се школују на српском језику **мањи** је **за 1.700,** то јест за **2,89%** него прошле године, а **број** **одељења** **мањи** је за **83** (**3,39%)**.

Средње образовање и васпитање на српском језику остварује се у **двадесет три гимназије**, **седамдесет пет стручних школа**, **једанаест мешовитих школа** и **десет уметничких школа**.

Највећи средњошколски центри у АП Војводини, у којима се настава одржава на српском језику, јесу: **Нови Сад** – **15.373** ученика (186 мање него прошле године); **Суботица** – **5.318** ученика (217 мање); **Зрењанин** – **5.079** ученика (88 мање); **Панчево** – **5.160** ученика (211 мање); **Сремска Митровица** – **3.713** ученика (111 мање); **Сомбор** – **3.570** ученика (60 мање); **Кикинда** – **1.982** ученика (106 мање), итд.

***a) Број ученика по врстама средњих школа***

У **двадесет три гимназије**уписано је **12.062 ученика,** распоређена у **450 одељења** (***просечан број ученика у одељењу је око двадесет седам***).

У поређењу с прошлом школском годином, број ученика у гимназијама **мањи** је за **123,** то јест за **1%**.

У **75 стручних школа** уписанo је **40.687 ученикa,** распоређених у **1.692 одељења** (***просечан број ученика у одељењу је око двадесет четири***).

Број ученика у стручним школама **мањи** је за **1.493** или **3,54%** него прошле школске године.

За стицање средњег образовања и васпитања у трајању од три године уписано је **6.111** **ученика** или **15,02%** од броја ученика уписаних у стручне школе, а за стицање средњег образовања и васпитања у трајању од четири године **34.576** **ученика** или **84,98%** од броја ученика уписаних у стручне школе, што је за око **0,5%** мање уписаних ученика за трогодишње образовање, односно за толико више уписаних за четворогодишње образовање.

У **једанаест мешовитих школа** уписано је **3.109 ученика,** распоређених у **134 одељења.** *Четворогодишње* *образовање* *у мешовитим школама* стиче **2.800** **ученика**, а *трогодишње* – **309** **ученика**.

Број ученика у мешовитим школама **мањи** је за **49** него прошле школске године.

*Гимназијско образовање* *у мешовитим школама* стиче **1.192** **ученика**, тако да **гимназијалаца** има **13.254** или **23,27%** у поређењу с бројем ученика у средњим школама у којима се настава остварује на српском језику **(56.965).**

*Стручно образовање* *у мешовитим школама* стиче **1.917 ученика** (1.608 ученика четворогодишње и 309 ученика трогодишње образовање), тако да, у односу на број ученика у средњим школама који похађају наставу на српском језику, **стручно образовање стиче 42.604 ученика** или **74,79%**.

Б**рој гимназијалаца** на српском наставном језику **мањи** је за **137** или **1,02%** него прошле школске године, док је број ученика који стичу **стручно** образовање **мањи** за **1.547** или **3,5%**. **Међутим, проценат/обухват гимназијалаца већи је за 0,44%, а обухват ученика који стичу стручно образовање мањи за 0,47%.**

Од **13.254** гимназијалца, **5.592 ученика** распоређено у **222** **одељења** стиче образовање по наставном плану и програму општег типа, **3.601 ученик** распоређен у **131 одељење** стиче образовање по наставном плану и програму за друштвено-језички смер, **3.106** **ученика** распоређених у **105 одељења** по наставном плану и програму за природно-математички смер и **155 ученика** је информатичког смера. Смер за обдарене ученике у математичкој и рачунарској гимназији „Јован Јовановић Змај” у Новом Саду, као и Митровачкој гимназији похађа **242 ученика,** распоређених у **дванаест одељења**, а смер за обдарене ученике филолошке струке у Карловачкој гимназији у Сремским Карловцима похађа **558 ученика,** распоређених у **двадесет четири одељења**.

У **десет уметничких школа –** балетске и музичке школе, као и у школе за дизајн – уписано је **1.107 ученика**. У поређењу с прошлом школском годином, број ученика у уметничким школама **мањи** је за **16**.

Стручно образовање у средњим школама на српском наставном језику изводи се у оквиру следећих подручја рада:

|  |  |  |  |  |
| --- | --- | --- | --- | --- |
| Назив подручја рада | Број ученика | Занимања с највећим бројем ученика | Проценат у односу на број ученика обухваћен стручним образовањем (42.604) | Разлика (%) у односу на прошлу годину |
| Економија, право и администрација | 8161 | економски техничар, финансијски администратор и пословни администратор | 19,15% | -0,03% |
| Електротехника | 5699 | електротехничар рачунара | 13,38% | +0,62% |
| Трговина, угоститељство и туризам | 4711 | туристички техничар и кувар | 11,06% | -0,22% |
| Здравство и социјална заштита | 4913 | медицинска сестра − техничар | 11,53% | +0,39% |
| Машинство и обрада метала | 4411 | машински техничар за компјутерско конструисање | 10,35% | -0,29% |
| Пољопривреда, производња и прерада хране | 4159 | пољопривредни и прехрамбени техничар | 9,76% | -0,32% |
| Хемија, неметали и графичарство | 3291 | техничар за заштиту животне средине и техничар за индустријску фармацеутску технологију | 7,72% | -0,22% |
| Саобраћај | 3431 | техничар друмског саобраћаја | 8,05% | +0,52% |
| Геодезија и грађевинарство | 1258 | архитектонски техничар и грађевински техничар за високоградњу | 2,95% | -0,15% |
| Шумарство и обрада дрвета | 1029 | техничар за обликовање намештаја | 2,41% | -0,17% |
| Делатност личних услуга | 807 | женски фризер | 1,89% | -0,15% |
| Текстилство и кожарство | 678 | техничар моделар одеће | 1,59% | -0,05% |
| Геологија, рударство и металургија | 56 | руковалац постројења за добијање нафте | 0,13% | +0,06% |

Поредећи податке с претходном школском годином, незнатна је разлика у обухвату ученика у стручним школама сваким од подручја рада. Најзначајније је повећање у подручју рада електротехнике – за 0,62%, као и саобраћаја – за 0,52%.

***III НАСТАВА НА МАЂАРСКОМ ЈЕЗИКУ***

**Настава на мађарском језику** **у школској 2015/16. години** организована је у **тридесет осам средњих школа,** са седиштем у **дванаест локалних самоуправа,** за **5.828 ученика,** распоређена у **305 одељења** (табела 2. у прилозима).

У поређењу с прошлом школском годином, **број ученика** који се школују на мађарском језику **мањи** је за **374**, а **број одељења** **мањи** је за **пет.** Од укупног броја ученика у средњим школама, **проценат обухваћених ученика наставом на мађарском језику мањи је за 0,28% него прошле године** и износи **9,17%.**

Средњих школа у којима се настава у целини и делимично изводи на мађарском језику има: **осам** у Суботици, **пет** у Зрењанину, **пет** у Новом Саду, **четири** у Сенти, **четири** у Сомбору, **три** у Бечеју, **три** у Бачкој Тополи, **две** у Новом Кнежевцу и по **једна** у Ади, Кањижи, Темерину и Чоки.

Настава на мађарском језику остварује се у **девет гимназија** – од којих су две за талентоване ученике математичког и филолошког усмерења, у **двадесет шест стручних школа,** у **једној мешовитој школи** и у **две уметничке школе**.

***а) Број ученика по врстама средњих школа***

У **девет** **гимназија** у Бечеју, Зрењанину, Новом Саду, Сенти, Сомбору, Суботици и Новом Кнежевцу уписано је **1.138 ученика, распоређена у шездесет два одељења – 19,53%** од укупног броја ученика у средњим школама који наставу похађају на мађарском језику. ***Просечан број ученика у одељењу је око деветнаест***.

Број ученика у гимназијама **мањи** је за **седамдесет пет** него прошле школске године, али је **обухват гимназијалаца наставом на мађарском језику исти као претходне године**.

У **двадесет шест** **стручних школа** уписано је **4.395 ученика, распоређених у 227 одељења,** то јест **75,41%** од укупног броја ученика у средњим школама који наставу похађају на мађарском језику (као претходне године). ***Просечан број ученика у одељењу је око двадесет***. Број ученика у стручним школама, у поређењу с претходном школском годином, **мањи** је за **281**.

***У трогодишње стручне школе*** уписано је **827 ученика** – **18,82%** од укупног броја ученика уписаних у стручне школе с наставом на мађарском језику (**4.395**), а *у* ***четворогодишње стручне школе* 3.568 ученика** – **81,18%** од укупног броја ученика уписаних у стручне школе с наставом на мађарском језику. У односу на прошлу школску годину, за **1,07% повећан је број** ученика који се школују **у трогодишњим** стручним школама, за колико је **смањен број** ученика **у четворогодишњим** стручним школама.

У **мешовиту школу** – Гимназију „Доситеј Обрадовић” у Бачкој Тополи уписано је **206 ученика,** распоређених у **осам одељења**. *Гимназијско образовање у* овој *мешовитој школи* стиче **94 ученика**, тако да **гимназијалаца** који похађају наставу на мађарском језику има **1.232,** то јест **21,14%** од укупног броја ученика који наставу похађају на мађарском језику, што је за **осамдесет три ученика мање него прошле школске године,** али је **проценат гимназијалаца на мађарском наставном језику остао исти.** С*тручно образовање* у мешовитој школи стиче **112 ученика** (подручје рада: **економија, право и администрација, за образовни профил економски техничар)**. Стручно образовање на мађарском језику стиче **4.507 ученика,** то јест **77,33%** од укупног број ученика који наставу похађају на мађарском језику, што је за **278 ученика** **мање** него претходне школске године, али је **проценат ученика који стичу стручно образовање на мађарском наставном језику остао исти.**

**Две уметничке школе** похађа укупно **89 ученика или 1,53% од укупног броја ученика који наставу похађају на мађарском језику,** што је **13 ученика** или **0,13% мање** него прошле школске године.

**Дакле, у поређењу с претходном школском годином, исти је проценат гимназијалаца који се образују на мађарском наставном језику, као и проценат ученика обухваћених стручним и уметничким образовањем.**

Стручно образовање у средњим школама на мађарском наставном језику изводи се у оквиру следећих подручја рада:

|  |  |  |  |  |
| --- | --- | --- | --- | --- |
| Назив подручја рада | Број ученика | Занимања с највећим бројем ученика | Проценат у односу на број ученика обухваћен стручним образовањем (4.507) | Разлика (%) у односу на прошлу годину |
| Здравство и социјална заштита | 782 | медицинска сестра − техничар | 17,35% | +0,13% |
| Пољопривреда, производња и прерада хране | 744 | пољопривредни и прехрамбени техничар | 16,51% | -0,21% |
| Економија, право и администрација | 672 | пословни администратор и економски техничар | 14,91% | -0,21% |
| Машинство и обрада метала | 631 | машински техничар за компјутерско конструисање | 14% | -0,17% |
| Електротехника | 629 | електротехничар рачунара | 13.96% | +0,34% |
| Трговина, угоститељство и туризам | 380 | кувар | 8,43% | +1,23% |
| Хемија, неметали и графичарство | 181 | техничар за заштиту животне средине | 4,01% | -0,29% |
| Геодезија и грађевинарство | 163 | архитектонски техничар и грађевински техничар за високоградњу | 3,62% | -0,75% |
| Саобраћај | 230 | техничар друмског саобраћаја | 5,10% | +0,44% |
| Текстилство и кожарство | 27 | техничар моделар одеће | 0,59% | -0,56% |
| Делатност личних услуга | 56 | женски фризер | 1,24% | +0,43% |
| Шумарство и обрада дрвета | 12 | техничар за обликовање намештаја | 0,27% | -0,4% |

Дакле, у поређењу с прошлом школском годином, проценат ученика значајније је већи у подручју рада трговине, угоститељства и туризма, а затим у подручју рада саобраћаја и подручју рада личних услуга. У подручју рада геодезије и грађевинарства, као и текстилства и кожарства највише се смањио проценат ученика.

Настава се остварује у целини на мађарском језику **у средњим школама у Ади, Кањижи, Сенти, Чоки, Суботици, Новом Кнежевцу и Бечеју**. Настава на мађарском језику највећим делом изводи се на мађарском језику у Бачкој Тополи, Темерину, док је стање неповољније у Зрењанину и Сомбору.

Наставни предмети за које се настава изводи на српском језику:

* Српски као нематерњи језик (у пет средњих школа: три у Сомбору, две у Бачкој Тополи);
* Физичко васпитање (у пет средњих школа: три у Сомбору, једна у Б. Тополи и једна у Зрењанину);
* Латински језик (у три средње школе: једна у Сомбору и две у Зрењанину);
* Социологија (у две средње школе у Зрењанину);
* Грађанско васпитање (у две средње школе у Зрењанину);
* Физика (у две средње школе у Сомбору);
* Енглески језик (у две средње школе у Сомбору);
* Немачки језик (у једној средњој школи у Сомбору);
* Психологија (у једној средњој школи у Зрењанину);
* Ликовно образовање (у једној средњој школи у Сомбору);
* Екологија, Етика и Органска хемија (у средњој школи у Темерину).

Као и претходних година, на српском језику одржава се углавном настава из стручних предмета **у подручју рада здравства и социјалне заштите, у подручју рада електротехнике и подручју рада угоститељства (у средњим школама у Зрењанину), а у Сомбору из стручних предмета у области кулинарства**.

***в) Учење мађарског језика са елементима националне културе***

Према подацима које су доставиле средње школе на територији АП Војводине, у школској 2015/16. години, за учење наставног предмета Мађарски језик са елементима националне културе, определило се 72 ученика у Техничкој школи у Бечеју и 17 ученика у Политехничкој школи у Суботици.

***IV НАСТАВА НА СЛОВАЧКОМ ЈЕЗИКУ***

Настава на **словачком језику** у школској 2015/16. години организована је у три средње школе: **Гимназији „Јан Колар” са домом ученика у Бачком Петровцу,** **Гимназији „Михајло Пупин” у Ковачици и Медицинској школи „7. Април” у Новом Саду**. Наставу похађа **411 ученика** (0,65% од укупног броја ученика средњих школа) распоређених у **шеснаест одељења** (табела 3. у прилозима). ***Просечан број ученика у одељењу је око двадесет шест****.*

Обе гимназије су општег типа, а у стручној школи се ученици образују у подручју рада здравства и социјалне заштите.

Наставу на словачком језикупохађа **четири ученика мање него прошле школске године,** док је проценат ученика који су се определили за наставу на словачком језику већи за 0,02%.

У **Гимназији „Михајло Пупин” у Ковачици** на српском језику изводи се настава из **четири наставна предмета** (Француски језик, Немачки језик, Латински језик и Биологија) Као и претходних година, **у Гимназији „Јан Колар” са домом ученика у Бачком Петровцу,** настава на српском језику изводи се из **два наставна предмета** (Немачки језик и Латински језик), док се у **Медицинској школи „7. Април” у Новом Саду** настава у целини изводи на словачком језику.

***в) Учење словачког језика са елементима националне културе***

Учење словачког језика са елементима националне културе је у школској 2014/15. години организовано за **48** **ученика** и изводи се: у Гимназији „Бранко Радичевић” и Техничкој школи **у Старој Пазови** – за **осамнаест ученика,** у Гимназији „20. октобар” и Техничкој школи **у Бачкој Паланци** – за **тринаест** ученика и у Гимназији „Михајло Пупин” **у Ковачици –** за **седамнаест ученика**.

***V НАСТАВА НА РУМУНСКОМ ЈЕЗИКУ***

Настава на **румунском језику**, у школској 2015/16. години (табела 4. у прилозима), организована је у **Економско-трговинској школи „Доситеј Обрадовић” у Алибунару** (подручје рада: **економија**, **право** **и администрација**, образовни профил: **економски техничар**) и **Гимназији „Борислав Петров Браца” у Вршцу** (општи тип гимназије), за **195 ученика** распоређених у **осам одељења (0,31% од укупног броја ученика)**. **Гимназијско образовање** стиче **82 ученика** распоређена у **четири одељења**, а стручно образовање стиче **113 ученика** распоређених у **четири одељења**.

Број ученика који похађају наставу на румунском језику **мањи је за девет него прошле школске године,** а **проценат ученика је остао исти**. ***Просечан број ученика у одељењу је око двадесет пет****.*

**У Економско-трговинској школи „Доситеј Обрадовић” у Алибунару** настава **на српском језику** изводи се, као и претходних година,из општих предмета **Социологије и Хемије, као и из једног стручног предмета.**

***в) Учење румунског језика са елементима националне културе***

Учење румунског језика са елементима националне културе организовано је **у Гимназији „Михајло Пупин” у Ковачици за двадесет четири ученика** (један ученик мање него претходне школске године).

***VI НАСТАВА НА РУСИНСКОМ ЈЕЗИКУ***

У школској 2015/16. години настава на **русинском језику** (табела 5. у прилозима) организована је **у Основној и средњој школи са домом ученика „Петро Кузмјак” у Руском Крстуру**, општина Кула, за **60 ученика,** распоређених у **четири одељења** гимназије општег типа. ***Просечан број ученика у одељењу је петнаест***.

У односу на прошлу школску годину, **број ученика** у одељењима с наставом на русинском језику **већи** је **за три.**

У Основној и средњој школи са домом ученика „Петро Кузмјак” у Руском Крстуру изводи се **настава** **на српском језику из наставних предмета: Италијански језик, Немачки језик, Руски језик, Енглески језик, Рачунарство и информатика.**

***в) Учење русинског језика са елементима националне културе***

Учење русинског језика са елементима националне културе у школској 2015/16. години није организовано за ученике у средњим школама на територији АП Војводине.

***VII НАСТАВА НА ХРВАТСКОМ ЈЕЗИКУ***

У школској 2015/16. години настава на **хрватском језику** (табела 6. у прилозима) организована је за **117 ученика,** распоређених у **седам одељења** и то: **у Гимназији „Светозар Марковић” у Суботици – за 66 ученика,** распоређених у **четири одељења гимназије општег типа и за 51 ученика у Политехничкој школи у Суботици, у подручјима рада: хемија, неметали и графичарство; геодезија и грађевинарство**.

**Број ученика** у одељењима с наставом на хрватском језику **већи** је **за три (3) ученика, док је проценат ученика** који наставу похађају на хрватском језику **већи за 0,01%**.

Када је реч о кадру за наставу на хрватском језику, као и претходних година, за наставни предмет Хрватски језик и књижевност ангажован је професор из Републике Хрватске, док за остале наставне предмете професори припремају терминологију хрватског језика.

***в) Учење хрватског језика са елементима националне културе***

Учење хрватског језика са елементима националне културе у школској 2015/16. години није организовано за ученике у средњим школама на територији АП Војводине.

***VIII ПРИВАТНЕ СРЕДЊЕ ШКОЛЕ***

На територији АП Војводине постоји **деветнаест приватних средњих школа**, за које је Покрајински секретаријат за образовање, прописе, управу и националне мањине − националне заједнице, утврдио да испуњавају услове, у погледу простора, опреме, наставних средстава и потребног броја наставника, као и стручних сарадника, за почетак рада и обављање делатности средњег образовања и васпитања.

Од наведеног броја, **три** приватне средње школе јесу **гимназије**, **петнаест** – **стручне школе**, док је **једна мешовита школа**, тo јeст поред гимназијског образовања верификована је и за стручно образовање.

**У школској 2015/16. години**, у приватним средњим школама образује се укупно **958 ученика** (табела 7. у прилозима). У односу на претходну школску годину, приватне средње школе похађа два ученика мање. Ученици се образују у следећим подручјима рада: здравство и социјална заштита – 437 ученика (65 ученика више); гимназија (општег типа и информатичког смера) – 295 ученика (13 ученика мање него претходне школске године); економија, право и администрација – 158 ученика (44 ученика мање); саобраћај – 41 ученик (11 ученика више); електротехника – 11 ученика (седам ученика мање); личне услуге – 10 ученика (три ученика мање); машинство и обрада метала – пет ученика (два ученика више); трговина, угоститељство и туризам – један ученик (деветнаест ученика мање).

***IX БРОЈ УЧЕНИКА У СРЕДЊИМ ШКОЛАМА НА ТЕРИТОРИЈИ АП ВОЈВОДИНЕ ОД ШКОЛСКЕ 2011/12. ГОДИНЕ ДО 2015/16. ГОДИНЕ***

Посматрајући преглед броја ученика у средњим школама на територији АП Војводине, по наставним језицима и школским годинама, у протеклих **пет година** стање је следеће:

|  |  |  |  |  |  |
| --- | --- | --- | --- | --- | --- |
| Наставни језик | **Шк. 2011/12. година** | **Шк. 2012/13. година** | **Шк. 2013/14. година** | **Шк. 2014/15. година** | **Шк. 2015/16. година** |
| укупно | укупно | укупно | укупно | укупно |
| Српски језик | 64.573 | 63.903 | 61.228 | 58.665 | 56.965 |
| Мађарски језик | 6.766 | 6.819 | 6.504 | 6.202 | 5.828 |
| Словачки језик | 373 | 397 | 398 | 415 | 411 |
| Румунски језик | 217 | 210 | 189 | 204 | 195 |
| Русински језик | 55 | 66 | 60 | 57 | 60 |
| Хрватски језик | 122 | 127 | 127 | 114 | 117 |
| Укупно: | 72.106 | 71.522 | 68.506 | 65.657 | 63.576 |

Укупан број ученика у средњим школама у школској 2015/16. години мањи је за 3,17% него прошле школске године, а за чак 11,83% мањи него пре пет година. Последње три године континуирано опада број ученика који похађају наставу на српском и мађарском наставном језику, што није случај с бројем ученика који се образују на осталим језицима националних мањина − националних заједница, али који је и веома мали у поређењу са укупним бројем ученика.

**\* \* \***

**На основу наведених података, може се закључити:**

1. **Средње образовање** на територији АП Војводине у **школској 2015/16.** години остварује се у **четрдесет локалних самоуправа** у којима се налази **131 средња школа**: **121 редовна** и **десет средњих школа за ученике са сметњама у развоју**. Редовним средњим образовањем обухваћено је **63.576 ученика** (нису обухваћени ученици средњих школа за ученике са сметњама у развоју), распоређених у **2.703 одељења,** у оквиру гимназија, стручних, мешовитих и уметничких школа. Образовно-васпитни рад изводи се на српском, мађарском, словачком, румунском, русинском и хрватском језику. У поређењу с прошлом школском годином, укупан **број ученика** у средњим школама **мањи** је **за 2.081** (**3,17%)**, а **број одељења** **мањи** је **за 90 (3,22%)**.
2. **Настава на српском језику** организована је у **119** редовних средњих **школа** за **56.965 ученика,** распоређених у **2.363 одељења**. У поређењу с прошлом годином, **број** **ученика** који се школују на српском језику **мањи** је **за** **1.700** то јест за **2,89%**. **Број** **одељења** **мањи** је **за** **83 (3,39%). Проценат** ученика обухваћених наставом на српском језику износи **89,6%** и **већи** је **за 0,22% него прошле школске године.**
3. **Број ученика** који похађају наставу **на језицима** **националних мањина − националних заједница** (мађарском, словачком, румунском, русинском и хрватском језику) износи **6.611** и **мањи** језа **381 (5,45%) него прошле школске године**. Међутим, проценат обухваћених ученика наставом на језицима националних мањина − националних заједница износи **10,4% и мањи је за 0,25% него прошле школске године.** Број ученика који се школују на мађарском језику мањи је за 374, на словачком језику – мањи за четири ученика, на румунском језику – мањи за девет ученика, док је на хрватском и русинском наставном језику већи за по три ученика. На мађарском наставном језику школује се 9,17% ученика (0,28% мање него прошле школске године), на словачком 0,65% (више за 0,02%), на румунском 0,31% (као прошле школске године), на русинском 0,09% (као прошле школске године), на хрватском 0,18% (више за 0,01%).
4. **Према врсти средњих школа**, **на српском наставном језику**, без обзира на смањење броја ученика, у односу на прошлу школску годину, **обухват/проценат гимназијалаца већи је за 0,44%, за колико је мањи проценат ученика који стичу стручно образовање**, а највећи број ученика школује се у подручју рада економије, права и администрације. **На мађарском наставном језику**, у односу на претходну школску годину, **проценат гимназијалаца исти је као и претходне године**. На румунском наставном језику се више ученика стручно оспособљава, док на осталим наставним језицима ученици имају могућност да стичу само гимназијско образовање.
5. За **трогодишње образовање** на српском наставном језику уписано је за око 0,5% мање ученика, док је на мађарском наставном језику повећан број ученика који се школују за трогодишња занимања. На осталим наставним језицима није организовано трогодишње образовање.
6. Учење **матерњег језика са елементима националне културе** организовано је за мађарски, словачки и румунски језик, док није организовано за учење русинског и хрватског језика са елементима националне културе.
7. У средњим школама у којима се настава изводи на језицима националних мањина − националних заједница, из појединих наставних предмета, углавном општих, због недостатка **квалификованог кадра** са знањем наставног језика, настава се изводи на српском језику. Када је реч о мађарском наставном језику, из општих наставних предмета, најдефицитарнији кадар је у Сомбору и Зрењанину, а из стручних наставних предмета, најчешће се на српском језику изводи настава у подручју рада електротехнике, подручју рада здравства и социјалне заштите и подручју рада угоститељства, у Зрењанину, као и претходних година. За наставу на словачком и русинском језику најчешће недостаје кадар за стране језике, док је за наставу на хрватском језику ангажован професор из Републике Хрватске, односно предметни професори припремају терминологију хрватског језика.
8. У средњим школама на територији АП Војводине **није организована настава на ромском језику**, као ни учење ромског језика са елементима националне културе.
9. На територији АП Војводине постоји **деветнаест приватних средњих школа**, које похађа **958 ученика**. Највећи број ученика стиче гимназијско образовање, образовање у подручју рада здравства и у подручју рада економије.
10. Укупан број ученика у средњим школама на територији АП Војводине, школске 2015/16. године, знатно је мањи у односу на претходну годину, а чак за 11,83% мањи него пре пет година. Смањење броја ученика континуирано је на српском и мађарском наставном језику, док се на осталим наставним језицима мења из године у годину.

ПРЕДЛОГ

Покрајинска влада, на седници........... одржаној ...............2016. године, размотрила је и усвојила **ИНФОРМАЦИЈУ О СРЕДЊЕМ ОБРАЗОВАЊУ И ВАСПИТАЊУ УЧЕНИКА, С ПОСЕБНИМ ОСВРТОМ НА ШКОЛОВАЊЕ НА ЈЕЗИЦИМА НАЦИОНАЛНИХ МАЊИНА − НАЦИОНАЛНИХ ЗАЈЕДНИЦА У АУТОНОМНОЈ ПОКРАЈИНИ ВОЈВОДИНИ У ШКОЛСКОЈ 2015/2016. ГОДИНИ** и поводом ове информације донела следеће:

# З А К Љ У Ч К Е

1. Задужује се Покрајински секретаријат за образовање, прописе, управу и националне мањине – националне заједнице да и даље прати могућности образовања и васпитања ученика средњих школа, а посебно да прати остваривања права припадника националних мањина − националних заједница на школовање на матерњем језику.
2. Информација о средњем образовању и васпитању ученика, с посебним освртом на школовање припадника националних мањина − националних заједница у Аутономној покрајини Војводини, у школској 2015/16. години, упутиће се на разматрање Одбору за образовање и науку и Одбору за националну равноправност Скупштине АП Војводине.

## П Р И Л О З И